Majestatea Sa Margareta, Custodele Coroanei României, l-a primit miercuri, 27 martie, la Palatul Elisabeta, pe prim-ministrul Republicii Moldova, Dorin Recean.
Părțile au discutat despre acțiunile din anul 2024 ale Familiei Regale a României în susținerea aderării Republicii Moldova la Uniunea Europeană, precum și despre dezvoltarea unor proiecte în domeniile integrării europene, educației, economiei, culturii și responsabilității sociale în Republica Moldova.
Premierul de la Chișinău și-a exprimat în acest context recunoștința pentru susținerea necondiționată a Casei Regale a României pentru parcursul european al Republicii Moldova.
"Uniunea Europeană este proiectul de pace și democrație la care vrem să fim parte, alături de România, iar sprijinul pe care îl primim în această cale este resimțit de fiecare cetățean. Casa Regală promovează interesele R. Moldova în toate capitalele europene și ne sprijină în eforturile noastre de creștere și modernizare a economiei", a remarcat Dorin Recean după întrevedere.
Menționăm că premierul Republicii Moldova, Dorin Recean, a efectuat miercuri, 27 martie, o vizită de lucru în România.